पूनिया बोले - गृह विभाग की पंच लाइन बदले, " रक्षक ही बना भक्षक"
राजस्थान के जोधपुर जिले में नाबालिग के साथ हुए गैंगरेप के मामले में आज भाजपा के उपनेता प्रतिपक्ष सतीश पूनिया ने प्रदेश सरकार पर जमकर निशाना साधा है। पूनिया ने कहा है कि राजस्थान में जब सरकार ने शपथ ली उसी दौरान थानागाजी में रेप
राजस्थान के जोधपुर जिले में नाबालिग के साथ हुए गैंगरेप के मामले में आज भाजपा के उप नेता प्रतिपक्ष सतीश पूनिया ने प्रदेश सरकार पर जमकर निशाना साधा है। पूनिया ने कहा कि राजस्थान में जब सरकार ने शपथ ली, उस दौरान थानागाजी में रेप हुआ और अब इसकी आंच सीएम के गृह क्षेत्र जोधपुर तक पहुंच चुकी है। राजस्थान में पुलिस और गृह विभाग की पंच लाइन को बदलकर रक्षक ही भक्षक कर देना चाहिए। दरअसल आज सतीश पूनिया सीकर में पार्टी द्वारा चलाए जा रहे नहीं सहेगा राजस्थान कार्यक्रम के संबंध में प्रेस वार्ता करने के लिए आए थे।
भाजपा उपनेता प्रतिपक्ष सतीश पूनिया ने कहा कि राज्य सरकार का यह पांचवां और आखिरी साल है। सरकार ढलान पर है। अक्सर सरकार का आंकलन चुनावी साल में ही किया जाता है। शुरुआती साल-6 महीनों में कहा जाता है कि सरकार को पर्याप्त समय नहीं मिला लेकिन पूत के पांव पालने में दिख जाते हैं। इस सरकार की शुरुआत विग्रह के साथ हुई थी। मुख्यमंत्री की शपथ के बाद में राजभवन में दो-दो मुख्यमंत्रियों के नारे लगे थे। इसके बाद मंत्रिमंडल और सचिवालय में कमरों की बात पर भी झगड़ा हुआ। इस सरकार की सबसे बड़ी बाड़ाबंदी हुई। कोरोना जैसी महामारी के दौरान सरकार बाड़े में रहे यह अचंभे की बात है। फिर इतिहास में पहली बार किसी सत्ताधारी पार्टी के इस्तीफे भी पहली बार दिए गए।
किसानों ने सीएम को दोषी बताकर किया सुसाइड
कहने को तो कांग्रेस यह कहती है कि यह उनका घर का झगड़ा था लेकिन इसका असर राजस्थान की गवर्नेंस पर हुआ। पिछले 5 सालों में राजस्थान की सरकार का रिपोर्ट कार्ड देखे तो सबसे पहले कर्जामाफी,राहुल गांधी ने राजस्थान में अनेक सभाओं में 1 से 10 तक की गिनती का जुमला दिया था। लेकिन अब 1500 दिन बीत चुके हैं। लेकिन कर्जा माफी पर सरकार की तरफ से कोई प्रयास नहीं हुआ। हालांकि सरकार ने विधानसभा में यह स्वीकार कर लिया कि कर्जा कर्ज न चुका पाने के कारण प्रदेश में 19 हजार से ज्यादा किसानों की जमीन नीलाम हो गई। किसानों ने मुख्यमंत्री को अपनी मौत का दोषी बताकर सुसाइड कर लिया।
बच्चे पारले जी बिस्किट को तरसते, सचिवालय में सोने के बिस्किट
वहीं राजस्थान में बेरोजगारी 28% है। बेरोजगारी के चलते राजस्थान में 2000 से ज्यादा युवाओं ने आत्महत्या की। 19 से ज्यादा पेपर लीक हुए। वहीं यदि बात करें भ्रष्टाचार की तो आज सरकार के सामने सबसे बड़ी चुनौती भ्रष्टाचार का मुद्दा है। कई घरों में छोटे बच्चे पारले जी बिस्किट को तरसते हैं लेकिन सीएम अशोक गहलोत यह सौभाग्य लेकर पैदा हुए हैं कि उनके सचिवालय के कमरे में सोने के बिस्किट और नगदी मिलती है। करप्शन सर्वे ने यह साबित किया कि राजस्थान में काम के लिए रिश्वत देनी पड़ती है। साल के करीब 400 से 500 मामले एसीबी दर्ज करती है। यहां तक कि बिरला ऑडिटोरियम में शिक्षकों की सभा में जब उन्हें खुले मंच से रिश्वत के बारे में पूछा तो शिक्षकों ने भी कह दिया कि तबादलों के लिए रिश्वत देनी पड़ती है।
केसावत की सीएम से मुलाकात
एसीबी की ओर से गिरफ्तार किए गए गोपाल केसावत के बारे में बोलते हुए पूनिया ने कहा कि मैंने तो उसकी फोटो राहुल गांधी के साथ भारत जोड़ो यात्रा में बातचीत करते हुए देखी थी। जो घुमंतू बोर्ड का पहले अध्यक्ष भी रह चुका है। कुछ दिन पहले ही उसकी मुख्यमंत्री से मुलाकात और स्वागत सत्कार भी हुआ। इस बात से नहीं नकारा जा सकता कि मौजूदा सरकार में उसकी दखल है। यह एक उदाहरण है कि कांग्रेस की सरकार में भ्रष्टाचार चरम पर है। सरकार के ही अंग इस तरीके की प्रतिष्ठित परीक्षा में रुपयों के लेन-देन से भर्तियां करवाते हैं। कभी ना कभी जनता की अदालत में अनियमितताएं सामने आएगी।
सतीश पूनिया ने कहा कि जो अबला दरिंदगी का शिकार हुई है,500 रुपए का सिलेंडर उसके आंसू नहीं पहुंच सकेगा। जिस परिवार के जवान बेटे की हत्या सड़क पर सरेआम हो जाए। 100 यूनिट तक बिजली उसकी जिंदगी नहीं लौटा सकती। पूनिया ने कहा कि किसी भी प्रदेश की समृद्धि और वैभव का कारक वहां की कानून व्यवस्था होती है। राजस्थान की पूरे विश्व में शांतिप्रिय प्रदेश के रूप में छवि थी। दुर्भाग्य है कि राजस्थान में कांग्रेस के शासन में 10.92 लाख मुकदमे है जो पूरे देश में सबसे ज्यादा है। इस शासन में 10 साल से कम उम्र की ऐसी 848 बच्चियां हैं जिनके साथ दरिंदगी हुई। सरकार की शपथ के साथ ही थानागाजी में रेप की घटना हुई। अब उसकी आंच सीएम गहलोत के गृह क्षेत्र में है।
थानों की टैग लाइन बदले- ' रक्षक ही बना भक्षक '
पुलिस थानों के बारे में पंच लाइन होती है अपराधियों में भय और आमजन में विश्वास। क्या राजस्थान में कांग्रेस पार्टी में इतने योग्य लोग नहीं थे कि वह राजस्थान को एक पूर्णकालिक मुख्यमंत्री दे। राजस्थान के मुख्यमंत्री ने गृह मंत्रालय अपने पास रखा। लेकिन राजस्थान में अब ऐसा लगता है कि थानों की पंच लाइन बदल देनी चाहिए। रक्षक ही भक्षक है यह भी राजस्थान के गृह मंत्रालय पर सीधा लागू होता है। पूनिया ने कहा कि है सरकार सबसे ज्यादा तुष्टिकरण करती है। नववर्ष और रामनवमी की रैली पर प्रतिबंध लगता है और धारा 144 भी लागू की जाती है।
क्या इसका कारण गोविंद सिंह डोटासरा और अशोक गहलोत स्पष्ट करेंगे। कर्नाटक में हिजाब का मसला चल रहा था इसके बावजूद भी कोटा में इस मामले में ही पीएफआई जैसे संगठन को रैली की परमिशन दी गई। रैली में शामिल हुए लोगों ने तलवारे और लाठियां लेकर लोगों के मन में खौफ पैदा किया। यह सब बातें सीधे-सीधे सरकार की मानसिकता को दर्शाती है। सरकार केवल यह स्पष्ट कर दें कि टेलर कन्हैयालाल की गर्दन क्यों कटी,करौली,भीलवाड़ा जैसी घटनाएं क्यों हुई।
पूनिया ने कहा कि अखिल भारतीय विद्यार्थी परिषद के शीर्ष नेताओं और स्थानीय इकाई ने यह स्पष्ट किया है कि जोधपुर में हुए गैंगरेप मामले में जो आरोपी है वह एबीवीपी से नहीं जुड़े हुए हैं। अपराधी चाहे कोई भी हो वह न तो कानून से ऊपर है, न समाज से ऊपर है। अपराधियों का इतना हौसला और हिम्मत कैसे हो जाती है कि अपराधी आराम से अपराध करके चला जाए। ऐसा तभी संभव होता है जब रक्षक ही भक्षक हो। राजस्थान में एक घटना ऐसी भी है जहां थाने के बाहर खड़ी थानेदार की गाड़ी के टायर चोर चुरा कर ले गए। राजस्थान में पुलिस का बाल खत्म हो गया है।